REGULAMENTUL (CE) NR. 216/2009 AL PARLAMENTULUI EUROPEAN ŞI AL CONSILIULUI
din 11 martie 2009
privind transmiterea statisticilor cu privire la capturile nominale de către statele membre care pescuiesc în alte zone decât Atlanticul de Nord (reformare)
(Text cu relevanţă pentru SEE)
PARLAMENTUL EUROPEAN ŞI CONSILIUL UNIUNII EUROPENE,
având în vedere Tratatul de instituire a Comunităţii Europene, în special articolul 285 alineatul (1),
având în vedere propunerea Comisiei,
hotărând în conformitate cu procedura prevăzută la articolul 251 din tratat (1),
întrucât:
(1)
Regulamentul (CE) nr. 2597/95 al Consiliului din 23 octombrie 1995 privind transmiterea statisticilor cu privire la capturile nominale de către statele membre care pescuiesc în alte zone decât Atlanticul de Nord (2) a fost modificat în mod semnificativ şi în repetate rânduri (3). Din motive de claritate, ar trebui, cu ocazia realizării de noi modificări la respectivul regulament, să se procedeze la reformarea acestuia.
(2)
Comunitatea Europeană a devenit membră a Organizaţiei Naţiunilor Unite pentru Alimentaţie şi Agricultură (FAO).
(3)
Protocolul încheiat între Consiliul Uniunii Europene şi Comisia Comunităţilor Europene prevede ca statisticile solicitate de FAO să fie furnizate de către Comisie.
(4)
În conformitate cu principiul subsidiarităţii, obiectivele acţiunii propuse pot fi atinse numai în baza unui act juridic comunitar, deoarece numai Comisia poate coordona armonizarea necesară a informaţiilor statistice la nivel comunitar, în timp ce culegerea statisticilor privind pescuitul şi infrastructura necesară pentru prelucrarea şi monitorizarea fiabilităţii acelor statistici sunt, în primul rând, responsabilitatea statelor membre.
(5)
Mai multe state membre au solicitat să comunice datele sub o formă sau pe un suport diferite de cele definite în anexa V (echivalentul chestionarelor Statlant).
(6)
Măsurile necesare pentru punerea în aplicare a prezentului regulament se adoptă în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competenţelor de executare conferite Comisiei (4).
(7)
Comisia ar trebui, în special, să fie împuternicită să adapteze listele cu zone statistice de pescuit sau subdiviziuni ale acestora şi specii. Deoarece măsurile respective au un domeniu general de aplicare şi sunt destinate să modifice elementele neesenţiale ale prezentului regulament, acestea trebuie să fie adoptate în conformitate cu procedura de reglementare cu control prevăzută la articolul 5a din Decizia 1999/468/CE,
ADOPTĂ PREZENTUL REGULAMENT:
Articolul 1
Fiecare stat membru transmite Comisiei datele referitoare la capturile nominale efectuate de navele înmatriculate în respectivul stat membru sau aflate sub pavilionul acestuia şi care pescuiesc în anumite zone, altele decât Atlanticul de Nord, luând în considerare în mod corespunzător Regulamentul (Euratom, CEE) nr. 1588/90 al Consiliului din 11 iunie 1990 privind transmiterea de date statistice confidenţiale Biroului Statistic al Comunităţilor Europene (5).
Datele referitoare la capturile nominale includ toate produsele pescăreşti debarcate sau transbordate pe mare, în orice formă, dar exclud cantităţile care, după capturare, sunt aruncate în mare, consumate la bord sau folosite ca momeală. Datele se înregistrează în echivalent de greutate în viu a cantităţilor debarcate sau transbordate, rotunjite la tona cea mai apropiată.
Articolul 2
(1) Datele care trebuie furnizate se referă la capturile nominale din fiecare dintre principalele zone de pescuit şi subdiviziunile acestora enumerate în anexa I, descrise în anexa II şi definite în anexa III. Pentru fiecare zonă principală de pescuit, speciile pentru care se solicită date sunt enumerate în anexa IV.
(2) Datele referitoare la fiecare an calendaristic sunt furnizate în termen de şase luni de la încheierea anului respectiv.
(3) În cazul în care navele statului membru menţionate la articolul 1 nu au pescuit într-o zonă principală de pescuit pe parcursul anului calendaristic, statul membru informează Comisia despre aceasta. Cu toate acestea, în cazul în care pescuitul a fost realizat într-o zonă principală de pescuit, transmiterea datelor poate fi solicitată numai pentru combinaţiile de specie/subdiviziune pentru care au fost înregistrate capturile în perioada anuală a transmiterii.
(4) Datele pentru speciile de importanţă scăzută capturate de navele unui stat membru nu trebuie să fie identificate individual în documentele de expediere, dar pot fi prezentate în formă agregată, cu condiţia ca greutatea produselor să nu depăşească 5 % din captura anuală totală din zona principală de pescuit în cauză.
(5) Comisia poate modifica listele cu zone statistice de pescuit sau subdiviziuni ale acestora şi specii.
Măsurile respective, destinate să modifice elementele neesenţiale ale prezentului regulament, se adoptă în conformitate cu procedura de reglementare cu control prevăzută la articolul 5 alineatul (2).
Articolul 3
Sub rezerva unor dispoziţii contrare adoptate în cadrul politicii comune de pescuit, un stat membru este autorizat să folosească tehnici de prelevare de probe pentru a obţine date despre capturile acelor părţi ale flotei pentru care obţinerea de date complete ar necesita o aplicare excesivă a procedurilor administrative. Detaliile referitoare la procedurile de prelevare de probe, împreună cu detaliile despre proporţia datelor totale obţinute cu ajutorul acestor tehnici, trebuie să fie incluse de către statul membru în raportul prezentat în conformitate cu articolul 6 alineatul (1).
Articolul 4
Statele membre îşi îndeplinesc obligaţiile în conformitate cu articolele 1 şi 2 prin furnizarea datelor pe suport magnetic, în formatul prezentat în anexa V.
Statele membre pot transmite datele în formatul precizat în anexa VI.
Cu acordul prealabil al Comisiei, statele membre pot prezenta datele şi într-un alt format sau pe alt suport.
Articolul 5
(1) Comisia este asistată de Comitetul permanent pentru statistici agricole, instituit prin Decizia 72/279/CEE a Consiliului (6), denumit în continuare „Comitetul”.
(2) Atunci când se face trimitere la prezentul alineat, se aplică articolul 5a alineatele (1)-(4) şi articolul 7 din Decizia 1999/468/CE, având în vedere dispoziţiile articolului 8 din respectiva decizie.
Articolul 6
(1) Până la 14 noiembrie 1996, statele membre prezintă Comisiei un raport detaliat privind metodele prin care se obţin datele despre capturi, cu precizarea gradului de reprezentativitate şi fiabilitate a datelor respective. Comisia elaborează o sinteză a acestor rapoarte pentru a fi dezbătută în cadrul Grupului de lucru competent al Comitetului.
(2) Statele membre informează Comisia cu privire la modificarea informaţiilor furnizate în conformitate cu alineatul (1), în termen de trei luni de la introducerea acestora.
(3) Rapoartele metodologice, disponibilitatea datelor şi fiabilitatea datelor menţionate la alineatul (1), precum şi alte chestiuni pertinente, legate de aplicarea prezentului regulament, sunt examinate o dată pe an în cadrul Grupului de lucru competent al Comitetului.
Articolul 7
(1) Regulamentul (CE) nr. 2597/95 se abrogă.
(2) Trimiterile la regulamentul abrogat se interpretează ca trimiteri la prezentul regulament şi se citesc în conformitate cu tabelul de corespondenţă din anexa VIII.
Articolul 8
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale şi se aplică direct în toate statele membre.
Adoptat la Strasbourg, 11 martie 2009.